Il-Kap tal-Oppożizzjoni Simon Busuttil qal li hu m’għamel xejn ħażin fl-għoti tal-kuntratti lil kumpanija li kien involut fiha hu u sfida lill-Prim Ministru Joseph Muscat biex jekk jidhirlu li għamel xi ħaġa ħażina jmur għand il-Kummissarju u jitolbu jinvestiga u jekk isib xi ħaġa li hi irregolari jieħu passi. Qal li jekk ma jmurx ikun ifisser li kulma jaf jagħmel il-Prim Ministru hu li jitfa’ l-ħmieġ fuq ħaddieħor. Dr Busuttil qal li l-Prim Ministru nqabad f’sitwazzjoni fejn hu stess qed jieħu allowance ta’ €7,000 fis-sena biex jikri l-karozza personali tiegħu lilu nnifsu, bagħat il-business partner tal-mara tiegħu f’New York b’€60,000 fis-sena u lill-mara tal-Ministru Konrad Mizzi bagħatha Beijing bi €13,000 fix-xahar, u minflok jipprova jitfa’ l-ħmieġ fuq il-Kap tal-Oppożizzjoni. Dr Busuttil qal li grazzi għal dan il-kuntratt twaqqaf iċ-ċentru informazzjoni Malta – Unjoni Ewropea, Malta daħlet fl-Unjoni Ewropea, Joseph Muscat għamel erba’ snin membru fil-Parlament Ewropew, u  Alfred Sant ħiereġ għall-elezzjonijiet ewro parlamentari. Waqt li kien qed jagħti l-kummenti tiegħu wara laqgħa li kellu fil-Kunsill Lokali ta’ San Ġwann, Dr Busuttil kien mistoqsi wkoll x’passi biħsiebu jieħu l-Partit Nazzjonalista issa li l-MEPA għaddiet il-proġett tat-tanker tal-gass barra l-Port ta’ Marsaxlokk. Qal li llum il-grupp parlamentari Nazzjonalista għandu laqgħa dwar dan iżda sostna li issa r-residenti ta’ Marsaxlokk u Birżebbuġa jistgħu jużaw il-mezzi li għandhom biex juru d-diżapprovazzjoni tagħhom għall-proġett. Mistoqsi jekk huwiex jgħid li r-residenti m’għandhomx jivvotaw lill-Partit Laburista fl-elezzjonijiet tal-Parlament Ewropew f’Mejju, Dr Busuttil qal li f’Mejju li ġej hemm l-opportunità li biha kulħadd jista’ jitkellem bil-vot tiegħu.